‘Lewis moes met 30 sekondes gestraf gewees het,’ sê BernieDie voormalige F1-baas Bernie Ecclestone. Foto: Andrej Isakovic/AFP. Die voormalige F1-baas Bernie Ecclestone meen dat Lewis Hamilton ’n swaarder straf moes gekry het ná die naweek se Britse Grand Prix op die Silverstone-renbaan. Die verdedigende wêreldkampioen en die huidige voorloper op die punteleer, Max Verstappen, was in die eerste ronde van die wedren in ’n ongeluk betrokke. Die Mercedes-renjaer is met tien sekondes gestraf omdat hy die ongeluk veroorsaak het, maar met Verstappen uit die prentjie en met Charles Leclerc wat soms met sy Ferrari-enjin gesukkel het, het hy eerste oor die wenstreep gejaag. Volgens Ecclestone sou hulle in die ou dae nie eintlik ’n bohaai oor die voorval gemaak het nie, maar omdat die wedrenbeamptes betrokke geraak het, sou ’n swaarder straf meer geskik gewees het. “Dit moes 30 sekondes gewees het,” het Ecclestone gesê. “Om dinge eenvoudig te verduidelik: Dit was nie Lewis se draai gewees nie omdat sy neus geensins voor was nie. Dit is waarom hy Verstappen se motor teen die agterkant getref het en nie voor of in die middel nie. As jy hom dan nou moes straf, was tien sekondes nie genoeg nie.” Verstappen and Hamilton collide! The title rivals come together at Copse, pitching Verstappen into a high-speed crash. The Dutchman was able to walk away but he has been taken to hospital for precautionary checks#BritishGP ???????? #F1 pic.twitter.com/ol1s9dRJoa — Formula 1 (@F1) July 18, 2021 Op sy beurt het Hamilton gesê dat hy nie geboelie sal word om minder aggressief te wees nie, maar hy is bereid om met Verstappen vóór die volgende wedren in Hongarye te praat. “Ek weet nie eintlik wat ons vir mekaar gaan sê nie. Daar moet egter wedersydse respek op die baan wees anders gaan hierdie soort ding weer gebeur. Ek het my bes gedoen om my kant so skoon moontlik te hou,” het Hamilton gesê. “Hy het voor my ingesny en ons het gebots. Ek was nogal gefrustreerd, want ons moet vir mekaar op die een of ander manier voldoende ruimte gee. Ek het egter geweet dat ek my beste vir die span en die ondersteuners sal moet lewer.”